黄魚鮓寄狄復之因佐以詩
作者：劉弇
朝代：宋

paragraphs: 魚有健且脩，供庖厥名鱣。
紛紛水豢中，嗜者貪肥鮮。
頷根束短喙，鮎皮突鱏肩。
十月天風高，三櫺潦聲乾。
修蛇列長罛，獵獵排曉湍。
魚師頓艤䑰，柔鬐掛鈎竿。
小固不足數，大或斤盈千。
丹膚染霜鍔，疏鱗脫連錢。
吳儂喜健噉，日取充羞盤。
我食幸有餘，鮓法得新傳。
薑芹間紅糝，漬以春醅瀾。
置暖恐後熟，羃塵防弗蠲。
興來發新坩，正喜供饞咽。
瓊蕤附骨脆，黄臘豐脂團。
麋臡信非工，豈復數蚳蝝。
醢馬試何事，屠虹祇誇謾。
福州甖如斗，密覆恨不寬。
勤勤寄我友，持以敵琅玕。
君識茂先比，舉臠知所然。
此味勝他味，勿作等閒看。